## El Consell abona els primers 33 milions en ajudes directes als negocis afectats per la riuada

*** La Conselleria d’Innovació, Indústria, Comerç i Turisme ha aprovat subvencions per valor de més de 40 milions d’euros a 3.900 sol·licitants
* La consellera, Marián Cano, ha visitat a Picanya diversos comerços destruïts per la riuada**

**Picanya.**

El Consell ha abonat ja als comerços i les indústries que van patir danys en les riuades del 29 d’octubre passat 33,2 milions d’euros. Estes ajudes directes es corresponen amb el decret que la Generalitat va aprovar el 26 de novembre passat per a incentivar la reactivació econòmica i el manteniment de l’ocupació després de la DANA.

En concret, la Conselleria d’Innovació, Indústria, Comerç i Turisme, que dirigix Marián Cano, ha aprovat fins ara més de 3.900 sol·licituds a través de 14 resolucions publicades en la pàgina web [Ajudes DANA](https://cindi.gva.es/va/ayudas-dana).

D’este total, 3.000 expedients per un valor de 27,5 milions d’euros corresponen al programa CODANA, dirigit a empreses comercials, turístiques, de servicis i una altra classe d’activitats. 908 subvencions més concedides per valor de 13,1 milions d’euros corresponen al programa INDANA, dirigit a indústries.

En total, la Conselleria ha aprovat subvencions per valor de 40,5 milions d’euros, 33,2 dels quals ja s’han abonat als sol·licitants i la resta es faran efectius en qüestió de dies.

El decret d’ajudes del Consell establix una injecció total de 100 milions d’euros, 50 en este exercici i 50 més en 2025, per la qual cosa la Conselleria té previst continuar aprovant més subvencions abans que acabe 2024 i en resposta a l’allau de sol·licituds rebudes, més de 6.354 fins ara, 5.426 de les quals corresponen a comerços i 928 a indústries.

**Visita a Picanya**

La consellera Marián Cano, que este matí ha visitat diversos establiments comercials de Picanya arrasats per la DANA, ha assegurat que “volíem conéixer de primera mà quines necessitats continuen tenint per a recuperar com més prompte millor la seua activitat”.

Cano, que anava acompanyada de la directora general de Comerç, Artesania i Consum, Maribel Sáez, i del president de la confederació del comerç xicotet (Confecomerç), Rafael Torres, ha destacat també l’agilitat amb la qual s’estan pagant les ajudes, “la qual cosa és una prova més que el Govern de Carlos Mazón complix i ingressa uns diners que són vitals per a la reobertura dels negocis”.

Fecha: 11/12/2024